CELEX: 32017R0391
Language: lt
Date: 2016-11-11 00:00:00
Title: 2016 m. lapkričio 11 d. Komisijos deleguotasis reglamentas (ES) 2017/391, kuriuo Europos Parlamento ir Tarybos reglamentas (ES) Nr. 909/2014 papildomas techniniais reguliavimo standartais, kuriais patikslinimas informacijos apie vidinį atsiskaitymų vykdymą turinys (Tekstas svarbus EEE. )

10.3.2017   
            
            
               LT
            
            
               Europos Sąjungos oficialusis leidinys
            
            
               L 65/44
            
         KOMISIJOS DELEGUOTASIS REGLAMENTAS (ES) 2017/391
   2016 m. lapkričio 11 d.
   kuriuo Europos Parlamento ir Tarybos reglamentas (ES) Nr. 909/2014 papildomas techniniais reguliavimo standartais, kuriais patikslinimas informacijos apie vidinį atsiskaitymų vykdymą turinys
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2014 m. liepos 23 d. Europos Parlamento ir Tarybos reglamentą (ES) Nr. 909/2014 dėl atsiskaitymo už vertybinius popierius gerinimo Europos Sąjungoje ir centrinių vertybinių popierių depozitoriumų, kuriuo iš dalies keičiamos Direktyvos 98/26/EB ir 2014/65/ES bei Reglamentas (ES) Nr. 236/2012 (1), ypač į jo 9 straipsnio 2 dalies antrą pastraipą,
   kadangi:
   
               (1)
            
            
               Europos vertybinių popierių ir rinkų institucija (EVPRI) atsižvelgė į 2009 m. balandžio 17 d. Europos bankininkystės priežiūros institucijų komiteto kvietimo teikti įrodymus dėl investicijas saugančių bankų vykdomų vidinių atsiskaitymų ir į pagrindinių sandorio šalių panašios veiklos rezultatų ataskaitą (angl. Report on the outcome of CEBS's call for evidence on custodian banks' internalisation of settlement and CCP-like activities), iš kurios matyti, kad įvairiose valstybėse narėse labai skiriasi vidinio atsiskaitymų vykdymo subjektų taisyklės ir stebėsenos procedūros, taip pat vidinio atsiskaitymų vykdymo samprata;
            
         
               (2)
            
            
               pagal Reglamentą (ES) Nr. 909/2014 vidinio atsiskaitymų vykdymo subjektai turi teikti informaciją apie jų vykdomus vidinius atsiskaitymus. Siekiant tinkamai apžvelgti vidinio atsiskaitymų vykdymo apimtį ir mastą, reikia tiksliau nurodyti tokios informacijos turinį. Teikiant informaciją apie vidinį atsiskaitymų vykdymą, reikėtų išsamiai nurodyti naudojantis ne vertybinių popierių atsiskaitymo sistemomis vidinio atsiskaitymų vykdymo subjektų įvykdytų nurodymų agreguotą apimtį ir vertę, nurodant turto klasę, vertybinių popierių sandorių rūšį, klientų rūšį ir centrinį vertybinių popierių depozitoriumą (CVPD) emitentą.
               Vidinio atsiskaitymų vykdymo subjektas apie vidinį atsiskaitymų vykdymą turėtų pranešti tik tada, kai kliento atsiskaitymo nurodymą jis įvykdė savo paties apskaitos sistemoje. Vidinio atsiskaitymų vykdymo subjektas neturėtų pranešti apie paskesnius įrašų apskaitos sistemoje derinimus siekiant atspindėti kitų vertybinių popierių atsiskaitymo grandinės subjektų pateiktus atsiskaitymo nurodymus, nes jie nėra laikomi vidiniais atsiskaitymais. Panašiai vidinio atsiskaitymų vykdymo subjektas neturėtų pranešti apie sandorius, kurie buvo įvykdyti prekybos vietoje ir kuriuos prekybos vieta perdavė pagrindinei sandorio šaliai tarpuskaitai atlikti arba CVPD atsiskaitymui įvykdyti;
            
         
               (3)
            
            
               siekiant palengvinti vidinio atsiskaitymų vykdymo subjektų duomenų palyginamumą, vidinio atsiskaitymo nurodymų vertės skaičiavimai pagal šį reglamentą turėtų būti pagrįsti objektyviais ir patikimais duomenimis bei metodikomis;
            
         
               (4)
            
            
               dėl šiame reglamente nustatytų informacijos teikimo reikalavimų atitinkamoms įstaigoms gali prireikti iš esmės pakeisti IT sistemas, atlikti rinkos tyrimą ir pakoreguoti teisinius susitarimus. Todėl toms įstaigoms reikia suteikti pakankamai laiko pasirengti tų reikalavimų taikymui;
            
         
               (5)
            
            
               šis reglamentas grindžiamas EVPRI Komisijai pateiktais techninių reguliavimo standartų projektais;
            
         
               (6)
            
            
               EVPRI dėl techninių reguliavimo standartų projektų, kuriais pagrįstas šis reglamentas, surengė atviras viešas konsultacijas, išnagrinėjo galimas susijusias sąnaudas ir naudą ir paprašė Vertybinių popierių ir rinkų suinteresuotųjų subjektų grupės, įsteigtos pagal Europos Parlamento ir Tarybos reglamento (ES) Nr. 1095/2010 (2) 10 straipsnį, pateikti savo nuomonę;
            
         
               (7)
            
            
               pagal Reglamento (ES) Nr. 909/2014 9 straipsnio 2 dalį rengdama techninių reguliavimo standartų projektą, kuriais pagrįstas šis reglamentas, EVPRI glaudžiai bendradarbiavo su Europos centrinių bankų sistemos nariais,
            
         PRIĖMĖ ŠĮ REGLAMENTĄ:
   1 straipsnis
   Šiame reglamente vartojamų terminų apibrėžtys:
   1)   vidinio atsiskaitymo nurodymas– vidinio atsiskaitymų vykdymo subjekto kliento nurodymas perduoti gavėjui disponuoti pinigų sumą arba perduoti nuosavybės teisę į vertybinį popierių arba vertybinius popierius arba su jais susijusias turtines teises, darant įrašą registre arba kitu būdu, o su šiuo nurodymu susijusį atsiskaitymą vidinio atsiskaitymų vykdymo subjektas vykdo savo paties apskaitos sistemoje, o ne per vertybinių popierių atsiskaitymo sistemą;
   2)   neįvykdytas vidinio atsiskaitymo nurodymas– nurodymas, pagal kurį dėl vertybinių popierių arba piniginių lėšų trūkumo atsiskaitymas už vertybinių popierių sandorį atitinkamų šalių sutartą dieną neįvykdomas arba įvykdomas tik iš dalies, kad ir kokia būtų to priežastis.
   2 straipsnis
   1.   Reglamento (ES) Nr. 909/2014 9 straipsnio 1 dalies pirmoje pastraipoje nurodytą teiktiną informaciją sudaro:
   
               a)
            
            
               šalies, kurioje įsteigtas vidinio atsiskaitymų vykdymo subjektas, kodas;
            
         
               b)
            
            
               informacijos pateikimo laiko žymė;
            
         
               c)
            
            
               ataskaitinis laikotarpis;
            
         
               d)
            
            
               vidinio atsiskaitymų vykdymo subjekto identifikavimo kodas;
            
         
               e)
            
            
               vidinio atsiskaitymų vykdymo subjekto kontaktiniai duomenys;
            
         
               f)
            
            
               per ataskaitinį laikotarpį vidinio atsiskaitymų vykdymo subjekto įvykdytų vidinio atsiskaitymo nurodymų agreguota apimtis ir vertė eurais;
            
         
               g)
            
            
               per ataskaitinį laikotarpį vidinio atsiskaitymų vykdymo subjekto įvykdytų vidinio atsiskaitymo nurodymų dėl kiekvienos iš toliau nurodytų finansinių priemonių rūšių agreguota apimtis ir vertė eurais:
               
                           i)
                        
                        
                           perleidžiamųjų vertybinių popierių, nurodytų Europos Parlamento ir Tarybos direktyvos 2014/65/ES (3) 4 straipsnio 1 dalies 44 punkto a papunktyje;
                        
                     
                           ii)
                        
                        
                           valstybės skolos vertybinių popierių, nurodytų Direktyvos 2014/65/ES 4 straipsnio 1 dalies 61 punkte;
                        
                     
                           iii)
                        
                        
                           perleidžiamųjų vertybinių popierių, nurodytų Direktyvos 2014/65/ES 4 straipsnio 1 dalies 44 punkto b papunktyje, išskyrus nurodytus šios pastraipos g punkto ii papunktyje;
                        
                     
                           iv)
                        
                        
                           perleidžiamųjų vertybinių popierių, nurodytų Direktyvos 2014/65/ES 4 straipsnio 1 dalies 44 punkto c papunktyje;
                        
                     
                           v)
                        
                        
                           biržinių fondų, kaip apibrėžta Direktyvos 2014/65/ES 4 straipsnio 1 dalies 46 punkte;
                        
                     
                           vi)
                        
                        
                           kolektyvinio investavimo subjektų investicinių vienetų, išskyrus biržinius fondus;
                        
                     
                           vii)
                        
                        
                           pinigų rinkos priemonių, išskyrus nurodytas ii papunktyje;
                        
                     
                           viii)
                        
                        
                           apyvartinių taršos leidimų;
                        
                     
                           ix)
                        
                        
                           kitų finansinių priemonių;
                        
                     
         
               h)
            
            
               per ataskaitinį laikotarpį visų vidinio atsiskaitymų vykdymo subjekto įvykdytų vidinio atsiskaitymo nurodymų dėl kiekvienos iš toliau nurodytų vertybinių popierių sandorių rūšių agreguota apimtis ir vertė eurais:
               
                           i)
                        
                        
                           vertybinių popierių pirkimo ar pardavimo;
                        
                     
                           ii)
                        
                        
                           įkaito valdymo operacijų;
                        
                     
                           iii)
                        
                        
                           vertybinių popierių skolinimo ar skolinimosi;
                        
                     
                           iv)
                        
                        
                           atpirkimo sandorių;
                        
                     
                           v)
                        
                        
                           kitų vertybinių popierių sandorių;
                        
                     
         
               i)
            
            
               per ataskaitinį laikotarpį visų vidinio atsiskaitymų vykdymo subjekto įvykdytų vidinio atsiskaitymo nurodymų, gautų iš toliau nurodytų rūšių klientų, agreguota apimtis ir vertė eurais:
               
                           i)
                        
                        
                           profesionalių klientų, kaip apibrėžta Direktyvos 2014/65/ES 4 straipsnio 1 dalies 10 punkte;
                        
                     
                           ii)
                        
                        
                           mažmeninių klientų, kaip apibrėžta Direktyvos 2014/65/ES 4 straipsnio 1 dalies 11 punkte;
                        
                     
         
               j)
            
            
               per ataskaitinį laikotarpį visų vidinio atsiskaitymų vykdymo subjekto įvykdytų vidinio atsiskaitymo nurodymų, susijusių su pinigų pervedimais, agreguota apimtis ir vertė eurais;
            
         
               k)
            
            
               per ataskaitinį laikotarpį visų vidinio atsiskaitymų vykdymo subjekto įvykdytų vidinio atsiskaitymo nurodymų agreguota apimtis ir vertė eurais, suskirstytos pagal kiekvieną CVPD, teikiantį Reglamento (ES) Nr. 909/2014 priedo A skirsnio 1 arba 2 punkte nurodytą pagrindinę paslaugą, susijusią su pagrindiniais vertybiniais popieriais;
            
         
               l)
            
            
               visų g–j punktuose nurodytų vidinio atsiskaitymo nurodymų agreguota apimtis ir vertė eurais, suskirstytos pagal kiekvieną CVPD, teikiantį Reglamento (ES) Nr. 909/2014 priedo A skirsnio 1 arba 2 punkte nurodytą pagrindinę paslaugą, susijusią su pagrindiniais vertybiniais popieriais;
            
         
               m)
            
            
               f–l punktuose nurodytų per ataskaitinį laikotarpį neįvykdytų vidinio atsiskaitymo nurodymų agreguota apimtis ir vertė eurais;
            
         
               n)
            
            
               f–l punktuose nurodytų vidinio atsiskaitymo nurodymų, kurie nebuvo įvykdyti, lygis, palyginti su:
               
                           i)
                        
                        
                           vidinio atsiskaitymų vykdymo subjekto įvykdytų ir neįvykdytų vidinio atsiskaitymo nurodymų agreguota verte eurais;
                        
                     
                           ii)
                        
                        
                           vidinio atsiskaitymų vykdymo subjekto įvykdytų ir neįvykdytų vidinio atsiskaitymo nurodymų agreguota apimtimi.
                        
                     
         Taikant pirmos pastraipos k ir l punktus, jei nėra informacijos apie CVPD, teikiantį Reglamento (ES) Nr. 909/2014 priedo A skirsnio 1 arba 2 punkte nurodytą pagrindinę paslaugą, susijusią su pagrindinių vertybinių popierių emisija, vietoj jos naudojamas tarptautinis vertybinių popierių identifikavimo numeris, padalijant duomenis pagal pirmus du ISIN kodų ženklus.
   2.   Jei įmanoma, konvertuojant kitas valiutas į eurus naudojamas paskutinės ataskaitinio laikotarpio dienos Europos Centrinio Banko valiutos kursas.
   3.   1 dalyje nurodytų vidinio atsiskaitymo nurodymų agreguota vertė apskaičiuojama taip:
   
               a)
            
            
               jei pagal vidinio atsiskaitymo nurodymus sandoris įvyksta gavus mokėjimą, atsiskaitymo piniginėmis lėšomis suma;
            
         
               b)
            
            
               jei pagal vidinio atsiskaitymo nurodymus sandoris įvyksta be mokėjimo, vertybinių popierių rinkos vertė arba, jei ji nežinoma, vertybinių popierių nominalioji vertė.
            
         Pirmos pastraipos b punkte nurodyta rinkos vertė apskaičiuojama taip:
   
               a)
            
            
               Europos Parlamento ir Tarybos reglamento (ES) Nr. 600/2014 (4) 3 straipsnio 1 dalyje nurodytų finansinių priemonių, kuriomis leidžiama prekiauti prekybos vietoje Sąjungoje, atveju vertė nustatoma remiantis likvidumo požiūriu labiausiai susijusios rinkos, kaip nurodyta to reglamento 4 straipsnio 6 dalies b punkte, uždarymo kaina;
            
         
               b)
            
            
               finansinių priemonių, kuriomis leidžiama prekiauti prekybos vietoje Sąjungoje, išskyrus a punkte nurodytas finansines priemones, atveju vertė nustatoma remiantis didžiausios apyvartos prekybos vietos Sąjungoje uždarymo kaina;
            
         
               c)
            
            
               finansinių priemonių, išskyrus a ir b punktuose nurodytas finansines priemones, atveju vertė nustatoma remiantis kaina, apskaičiuota naudojant iš anksto nustatytą ir kompetentingos institucijos patvirtintą metodiką, pagal kurią taikomi kriterijai, susiję su rinkos duomenimis, kaip antai rinkos kainos įvairiose prekybos vietose arba investicinėse įmonėse.
            
         3 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   Jis taikomas nuo 2019 m. kovo 10 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2016 m. lapkričio 11 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 257, 2014 8 28, p. 1.
   
      (2)  2010 m. lapkričio 24 d. Europos Parlamento ir Tarybos reglamentas (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (OL L 331, 2010 12 15, p. 84).
   
      (3)  2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 173, 2014 6 12, p. 349).
   
      (4)  2014 m. gegužės 15 d. Europos Parlamento ir Tarybos reglamentas (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (OL L 173, 2014 6 12, p. 84).